Green Day

Green Day je americká punk rocková skupina, ktorú v roku 1987 založili sólový gitarista a spevák Billie Joe Armstrong a basgitarista Mike Dirnt. Neskôr v roku 1990 sa k skupine pridal bubeník Tré Cool. V roku 2012 sa stal stálym členom gitarista a sprievodný spevák Jason White potom, ako 13 rokov hral na koncertoch skupiny. Tré Cool nahradil v roku 1990 bubeníka Johna Kiffmeyera, pred nahrávaním ich druhého štúdiového albumu "Kerplunk!" (1992).
Skupina Green Day bola pôvodne súčasťou punkovej scény v klube 924 Gilman Street v kalifornskom meste Berkeley. Prvotné vydané nahrávky skupiny boli vydávané cez nezávislé hudobné vydavateľstvo Lookout! Records. V roku 1994 vydali svoj prvý album "Dookie" cez hudobné vydavateľstvo Reprise Records, ktorý sa stal pre skupinu prelomovým a v USA sa predalo viac ako 10 miliónov jeho kópií. Green Day je spoločne s kalifornskými punkovými skupinami Sublime, Bad Religion, The Offspring a Rancid, považovaná za skupinu, ktorá spopularizovala a oživila mainstreamový záujem o punk rock v USA.
Tri nasledujúce albumy "Insomniac" (1995), "Nimrod" (1997) a "Warning" (2000) si nezískali taký úspech ako album "Dookie", ale aj napriek tomu boli úspešné, pričom "Insomniac" a "Nimrod" získali dve platinové platne a "Warning" získal zlatú platňu. Rocková opera s názvom "American Idiot" (2004) opäť oživila popularitu skupiny predovšetkým u mladej generácie, a predalo sa jej 5 miliónov kópií v USA. Ôsmy štúdiový album "21st Century Breakdown" bol vydaný v roku 2009 a dodnes je ich najúspešnejším albumom v hudobných rebríčkoch. Album "21st Century Breakdown" bol nasledovaný trilógiou albumov "¡Uno!", "¡Dos!" a "¡Tré!", ktoré boli vydané v septembri, novembri a decembri 2012.
Skupina Green Day je jednou z najpredávanejších hudobných umelcov na svete, s predajom viac ako 75 miliónov nahrávok po celom svete. Počas svojej kariéry skupina vyhrala päť cien Grammy: Best Alternative Album za "Dookie", Best Rock Album za "American Idiot", Record of the Year za „Boulevard of Broken Dreams“, Best Rock Album po druhýkrát za "21st Century Breakdown" a Best Musical Show Album za "". V roku 2010 debutovala divadelná adaptácia albumu "American Idiot", ktorá bola nominovaná na tri ceny Tony Award: Best Musical, Best Scenic Design a Best Lighting Design. Takisto v roku 2010 bola skupina zaradená na 91. miesto v zozname "100 Greatest Artists of All Time" televíznou stanicou VH1. V apríli 2015 bola skupina uvedená do Rock and Roll Hall of Fame.
História.
Začiatky.
Všetko sa to začalo roku 1982, keď sa Billie Joe Armstrong po prvýkrát stretol s Mikeom Dirntom. Rýchlo sa spriatelili a začali spolu hrať metalové pesničky Van Halen, či Def Lepard. Neskôr si obľúbili punk a punk rock a ich prvá skupina sa volala Sweet Children. Hrali tu spolu s Al Sobrantem, ktorý pôsobil v skupine ako bubeník. Už ako 17-roční vydali svoju prvú nahrávku pod názvom 1000 hours. Už vtedy si zmenili názov skupiny na Green Day. Billie odišiel zo školy ešte pred 18.rokom života a Mike zmaturoval. Ich prvým albumom bol 1,039 Smoothed Out Slappy Hours, vydaný roku 1990.
Po tomto albume skupinu opustil Al Sobrante, pretože sa rozhodol pre štúdium. Billie a Mike našli náhradu, keď v miestnom bare stretli Tré Coola, ktorý vtedy bubnoval v skupine Loockout. Roku 1991 vyšiel album s názvom Kerplunk!, na ktorom sa už podieľal Tré Cool.
Album bol veľmi úspešný, a Green Day sa otvorili nové možnosti.
Cesta na vrchol a postupný pád.
Roku 1994 vyšiel veľmi úspešný album s názvom "Dookie", z ktorého pochádza prvý veľký hit skupiny s názvom Basket Case. Tento album vystihoval pocity a dojmy vtedajšej mladej generácie, pretože texty boli o nude, fajčení marihuany, či nekonečnom pozeraní na televíziu. Z tohto albumu sa predalo dodnes viac ako 22 miliónov kusov a zo samotného singlu Basket Case bolo predaných cez 8 miliónov nosičov.
Ďalší album s názvom Insomniac, však nedosiahol úspech predošlého albumu, avšak postupne sa začali stávať stálicami v hudobnom svete.
Roku 1997 vyšiel album s názvom Nimrod, ktorého pochádza krásna gitarová skladba "Time of Your Life
(Good Riddance)", ktorá odznie na živých vystúpeniach vždy ako posledná.
Roku 2000 vyšiel album Warning, ktorý mal viac popový zvuk a skladba "Minority" sa dostala na vrchol svetových hitparád. Avšak ani tento album nedosiahol úspech albumu Dookie, z roku 1994.
Roku 2001 vydala skupina album International Superhits, ktorý bol doposiaľ súhrnom ich tvorby a toho výberom najlepšieho z nej. Ani tento album však nedosiahol úspech albumu Dookie a vyzeralo, že Green Day sú v koncoch.
Na samotnom vrchole.
Roku 2004 skupina vydala album "American Idiot", ktorý dosiahol obrovský úspech, s predajom viac ako 34 miliónov kusov a k tomu zo singlu Boulevard of Broken Dreams bolo predaných cez 10 milionov nosičov a zo siglov Holiday, American Idiot či Wake Me Up When September Ends po 6 miliónov. Za album získali tri ocenenia Grammy (v kategóriách Record of the Year, Album of the Year a Best Rock Album). Album sa tiež stal najlepším punkovým a rockovým albumom roku 2005 a 2006 a je najpredavanejším albumom 21. storočia a 14. najpredávanejším albumov v histórii. Piesne ako "American Idiot", "Holiday", "Boulevard of Broken Dreams", či "Wake Me Up, When September Ends" sa stali veľkými svetovými hitmi. Jednotlivé skladby sú poprepletané dejovou líniou a vyjadrujú určite rebelanstvo k vtedajšej bushovskej Amerike.
Album sa podarilo tiež zachytiť na DVD Bullet in a Bible, ktorý odráža atmosféru na koncerte v Milton Keys, v Anglicku. DVD je tiež doplnené ukážkami zo zákulisia, či rozhovormi s členmi skupiny a podľa časopisu "Rolling Stone" je to najlepšie živé vystúpenie v histórii.
Po 5 ročnej prestávke skupina vydala album "21st Century Breakdown", z ktorého sa predalo viac ako 27 miliónov kusov pričom zo samotného singlu „21 Guns“ bolo predaných cez 8 miliónov nosičov a zo singlov Know Your Enemy a East Jesus Nowhere po 5 miliónov nosičov a album bol ocenený siedmimi oceneniami Grammy a nadviazal na úspech "American Idiot" a je akýmsi pokračovaním rockovej opery "American Idiot". Album rozpráva príbeh 2 mladých ľudí, Christiana a Glorii, ktorí žijú v svete plnom klamstiev, prázdnych sľubov a pokrytectva. V roku 2012 vydali Green Day tri albumy, "¡Uno!", "¡Dos!" a "¡Tré!" ktoré dosiahli dohromady predaj cez 20 miliónov nosičov aj so singlami. Koncom toho istého roku sa dlhoročný koncertný gitarista Jason White stal oficiálnym členom skupiny.
Duety.
Jeden najznámejší duet z tvorby skupiny Green Day patrí aj „The Saints Are Coming“, ktorý bol ocenený za jednu z najlepších
humanitných piesní. Duet bol naspievaný so skupinou U2.
Hudobný štýl a vplyvy.
Zvuk skupiny Green Day je často prirovnávaný s prvou vlnou punkových skupín ako Ramones, The Clash, Sex Pistols, The Jam a Buzzcocks. Hudobný štýl skupiny Green Day prevládajúci na albume "Dookie" popísal Thomas Stephen Erlewine z Allmusic skupinu ako "punkoví buditelia, ktorí dobili energiu rýchych, chytľavých, trojakordových pop punkových skladieb." Billie Joe Armstrong uviedol, že medzi jeho najväčšie vplyvy patria pôvodne alternatívne rockové skupiny ako Hüsker Dü a The Replacements, a že ich vplyv je počuteľný hlavne v zmene akordov v ich skladbách. Popri iných vplyvoch, skupina tiež uviedla ako svoj vplyv skupinu The Who a power popových priekopníkov Cheap Trick.